Bejaarde wreed op kleinhoewe vermoorDie polisie ondersoek die huis waar die 63-jarige man vermoor is (Foto: Verskaf) ŉ 63-jarige man is Maandagaand in sy huis op ŉ kleinhoewe in Sundra in Mpumalanga vermoor. Hy is glo gemartel totdat hy later aan sy beserings beswyk het. Derek Bester, voorsitter van die plaaslike buurtwag Sundra Rietkol Bulldogs, sê hulle het Dinsdagoggend op die bejaarde se verminkte liggaam in sy kamer afgekom. Sy hande en knieë was met elektriese koorde vasgebind. “Dit lyk asof die aanvallers hom pap geslaan en geskop het. Sy liggaam was vermink. Sy tande was uitgeslaan en dit het gelyk asof van sy ribbes gebreek is. Hy het regoor sy lyf bloukolle gehad,” vertel Bester. Bester sê die buurtwag is die oggend deur die buurman ontbied. Dit volg nadat een van die plaaswerkers Dinsdagoggend ŉ stukkende kombuisvenster gewaar en onraad vermoed het. Hy het by die buurman om hulp gaan aanklop. Bester sê hy vermoed die bejaarde het aan inwendige beserings beswyk. Volgens Bester het ’n onbekende aantal aanvallers die vorige aand die kombuisvenster gebreek en só die huis binnegekom. Hulle het die bejaarde man in die sitkamer oorval en aangerand. Daar was ‘n struweling tussen die bejaarde en aanvallers (Foto: Verskaf) Bester sê baie tekens dui daarop dat daar ŉ hewige struweling tussen die bejaarde en die aanvallers plaasgevind het. “Ek vermoed hulle het toe die bejaarde na sy kamer gesleep en daar met elektriese koorde vasgebind,” sê Bester. Hy sê hulle het die kluis wat in die bejaarde se kamer staan, oopgebreek. “Ek vermoed hulle het geld gesoek.” Bester sê met die buurtwag se aankoms op die toneel, het die bejaarde se selfoon en kontant nog op die kombuistafel gelê. Hillel Coetzer, AfriForum se veiligheidshoof vir die noordstreek, het gesê die saak is by die polisie geopen. “Dit is kommerwekkend om te sien hoe plaasaanvalle en plaasmoorde weer ná die Covid-19-afsonderingstydperk beduidend in veral Gauteng, Limpopo en Mpumalanga toeneem. Ons moedig mense aan om hul paraatheid op te skerp,” sê Coetzer. Brig. Leonard Hlathi, woordvoerder van die polisie, het bevestig dat die polisie tans besig is om die moord te ondersoek. Nog niemand is in hegtenis geneem nie.